Na temelju članka 75. Zakona o sportu (“Narodne novine”, broj 141/22) i članka 37. Statuta Grada Šibenika (“Službeni glasnik Grada Šibenika”, broj 2/21), Gradsko vijeće Grada Šibenika, na sjednici od 2024. godine, donosi

**P R O G R A M**

**javnih potreba u sportu Grada Šibenika za 2025. godinu**

**I.**

Ovim Programom utvrđuju se javne potrebe Grada Šibenika u sportu za 2025. godinu za koje se sredstva osiguravaju u Proračunu Grada Šibenika za 2025. godinu u sveukupnom iznosu od 3.878.216,00 EUR.

**II.**

Sukladno članku 75. stavku 3. Zakona o sportu, Gradsko vijeće Grada Šibenika obvezno je sukladno s Proračunom Grada Šibenika donijeti godišnji Program javnih potreba u sportu.

Javne potrebe u sportu za koje se sredstva osiguravaju iz proračuna Grada Šibenika su aktivnosti, poslovi i djelatnosti za koje je određeno da su od značenja za sport na području Grada Šibenika, a to je:

* poticanje i promicanje sporta;
* provođenje sportskih aktivnosti djece i mladeži;
* djelovanje Zajednice sportova Grada Šibenika i sportskih udruga;
* osiguravanje uvjeta za provođenje treninga, organiziranje i provođenje sustava natjecanja;
* opća i posebna zdravstvena zaštita sportaša;
* održavanje i izgradnju, te upravljanje sportskim objektima;
* organiziranje i provođenje školskih sportskih natjecanja učenika;
* sportsko-rekreacijske aktivnosti građana i invalida, te druge sportske aktivnosti koje su u funkciji unapređenja i čuvanja zdravlja i podizanja psihofizičke sposobnosti građana.

**III.**

Programska područja utvrđuju se na osnovi istaknutih potreba iz stavka 2. prethodnog članka, a sadržavaju:

1. **PROGRAM JAVNIH POTREBA U SPORTU……………………………………1.218.000,00 EUR**

Financijskim sredstvima za ostvarivanje programskih aktivnosti točke 1.ovog članka (u nastavku) raspolaže Zajednica sportova grada Šibenika. Planirane iznose Grad Šibenik će isplaćivati na račun Zajednice sportova grada Šibenika u jednakim mjesečnim iznosima, temeljem zahtjeva i ugovora kojeg će Grad Šibenik sklopiti s Zajednicom sportova. Zajednica sportova Grada Šibenika sklopit će ugovore s krajnjih korisnicima za ostvarivanje javnih potreba iz svake pojedine aktivnosti, te će ih dostaviti nadležnom upravnom odjelu Grada Šibenika.

Aktivnosti su sljedeće:

1. ***Stipendiranje vrhunskih sportaša ............................................ 15.000,00 EUR***

Temeljem prijedloga Izvršnog odbora Zajednice sportova Grada Šibenika, a sukladno Pravilniku o dodjeli sportskih stipendija vrhunskim sportašima Grada Šibenika, namjenska sredstva u utvrđenom iznosu dodjeljuju se kategoriziranim vrhunskim sportašima (prema kategorizaciji Hrvatskog olimpijskog odbora).

Ugovore o stipendiranju vrhunski sportaši sklapaju sa Zajednicom sportova Grada Šibenika, koja će na temelju zahtjeva za doznaku sredstava prema Gradu Šibeniku, odobrena sredstva isplatiti na račune sportaša u 2025. godini.

1. ***Djelovanje sportskih udruga ............................................……….. 1.010.000,00 EUR***

Zajednica sportova Grada Šibenika priprema i objavljuje Javni poziv za predlaganje programa javnih potreba u sportu za 2025. godinu. Na temelju kriterija i bodova iz Pravilnika o izračunu vrijednosti i razvrstavanju sportova u gradu Šibeniku Izvršni odbor Zajednice upućuje Gradu Šibeniku prijedlog raspodjele planiranih sredstava po sportskim udrugama o čemu gradonačelnik donosi zaključak.

Zajednica sportova Grada Šibenika će sa sportskim udrugama sklopiti ugovore o korištenju odobrenih sredstava.

Grad će sredstva dostavljati mjesečno, temeljem zahtjeva Zajednice sportova Grada Šibenika

koja će ista isplaćivati na račune sportskih udruga.

1. ***Opća i zdravstvena zaštita sportaša - sportska ambulanta.. 60.000,00 EUR***

Zdravstvena zaštita sportaša provodi se u ustanovi Dom zdravlja Šibenik s kojim Zajednica sportova Grada Šibenika sklapa ugovor o pružanju usluga. Dom zdravlja Šibenik, kao izvršitelj usluge, obvezuje se uslugu specifične zdravstvene zaštite sportašima pružati u svojoj posebno organiziranoj i opremljenoj ambulanti za sportsku medicinu, te osigurati medicinski tim u sastavu jednog liječnika specijalista sportske medicine i jedne medicinske sestre/tehničara. Organiziranim i stručnim liječničkim pregledom svih uzrasnih kategorija sportaša osigurava se pravovremeno otkrivanje zdravstvenih problema koji mogu utjecati na sportsku pripremljenost odnosno utvrđivanje i otklanjanje rizičnih čimbenika ključnih za prevenciju nastanka bolesti i ozljeda u sportu te unapređenje zdravlja sportaša.

1. ***Djelovanje Zajednice sportova grada Šibenika 133.000,00 EUR***

Zajednica sportova Grada Šibenika najviša je sportska udruga grada koja je osnovana zbog potrebe ostvarivanja zajedničkih interesa u sportu. Djelovanje Zajednice uređeno je člankom 34. i 75. Zakona o sportu i odredbama njezinog statuta. Temeljna zadaća Zajednice je na svom području skrbiti o planiranju, organiziranju, promicanju i kontroli provedbe sportske djelatnosti, koje su temeljem članka 1. Zakona o sportu djelatnosti od posebnog interesa za Republiku Hrvatsku.

Zajednica sportova Grada Šibenika kroz svoju stručnu službu obavlja programske, stručne, analitičke i računovodstveno-financijske poslove, kako za svoje potrebe, tako i za sportske klubove udružene u zajednicu. Grad Šibenik i Zajednica sportova Grada Šibenika sklopit će ugovor kojim će definirati međusobna prava i obveze za 2025. godinu.

Financijska sredstva za navedenu aktivnost Grad Šibenik će isplaćivati na račun Zajednice sportova Grada Šibenika tijekom 2025. godine u jednakim mjesečnim iznosima.

**2. ODRŽAVANJE I IZGRADNJA SPORTSKIH OBJEKATA………………………….699.145,00 EUR**

**2.1. Sportsko-rekreacijska zona Jamnjak ……………………………………………. 50.000,00 EUR**

Izgradnjom i uređenjem Sportsko-rekreacijske zone Jamnjak realizirati će se najveći dio aktivnosti usmjerenih razvoju sportskih sadržaja, izgradnji i osiguravanju sportske infrastrukture za vježbanje i bavljenje sportom djece, mladih, sportaša, građana, invalida, rekreativaca i ostalih interesnih dionika društva, utvrđenih smjernicama i ciljevima Strategije razvoja sporta i sportske infrastrukture Grada Šibenika 2020.-2027. godine.

Sportsko-rekreacijska zona Jamnjak obuhvaća 190 378 m2 površine unutar koje su građevine koje će se ovisno o stanju sanirati ili rekonstruirati, a dijelom se planiraju izgraditi i zamjenske građevine. Sportski sadržaji i sportovi predviđeni unutar zone su: atletska staza, sportski poligoni uz atletsku stazu, trim staza, fitness na otvorenom, stolni tenis, kuglana, badminton, borilački sportovi, squash, padel, sportska gimnastika, kavezni mali nogomet, boćalište, petanque, paint ball, dječji poligon i dr.

Osim toga, uz planirane sportske sadržaje i sportske površine osigurati će se prostorije uprave i operativnog sektora zone, prostorije kineziterapije i saune, te manji ugostiteljsko-uslužni prostor.

Sredstva planirana u 2025. godini odnose se na nastavak izrade projektne dokumentacije za realizaciju sadržaja u zoni Jamnjaka.

**2.2. Rekonstrukcija stadiona Šubićevac …………. ………………………………... 50.000,00 EUR**

Za rekonstrukciju stadiona Šubićevac planirani iznos od 50.000,00 EUR odnosi se na troškove uređenja stadiona u cilju podizanja kvalitete i uvjeta njegova korištenja.

**2.3. Energetska obnova Športskog centra Ljubica …………………………… 599.145,00 EUR**

Grad Šibenik ostvario je bespovratna europska sredstva za projekt energetske obnove Športskog centra Ljubica u sklopu poziva "Energetska obnova zgrada javnog sektora" koji se financira sredstvima iz Mehanizma za oporavak i otpornost.

Cilj projekta energetske obnove ŠC Ljubica  je provođenje dubinske obnove zgrade kojom će se kroz implementaciju mjera energetske učinkovitosti postići ušteda godišnje potrebne toplinske energije za grijanje, smanjenje godišnje primarne energije, povećanje udjela energije iz obnovljivih izvora u godišnjoj isporučenoj energiji, te smanjenje emisije CO2 od 100 % u odnosu na stanje prije obnove.

Mjere energetske učinkovitosti koje su obuhvaćeni ovim projektom se sastoje od građevinskih i elektrotehničkih mjera te uključuju: obnovu ovojnice zgrade (fasada i zamjena vanjske stolarije), ugradnju fotonaponskih sustava za proizvodnju električne energije iz OIE za potrebe zgrade, zamjenu unutarnje rasvjete učinkovitijom, uvođenje sustava daljinskog očitanja potrošnje energenata i vode, unaprjeđenje sustava za smanjenje potrošnje vode.

Projekt uključuje i mjere povećanja sigurnosti u slučaju požara, osiguranje pristupačnosti osobama s invaliditetom i smanjene pokretljivosti, uređenje i ozelenjavanje postojećih zelenih površina te izvedbu ozelenjenih pročelja zgrade. U sklopu projekta uredit će se i parkiralište za bicikle te postaviti punionice za punjenje električnih bicikla i automobila s pripadajućom infrastrukturom.

**3. JAVNA USTANOVA „ŠPORTSKI OBJEKTI“ - ŠIBENIK ……………………....1.880.071,00 EUR**

Javna ustanova „Športski objekti“ - Šibenik, kojoj je osnivač Grad Šibenik, registrirana je kao ustanova koja je dužna osigurati trajno i kvalitetno obavljanje djelatnosti iz njene nadležnosti, osigurati održavanje športskih objekata u stanju funkcionalne sposobnosti, te poduzimati mjere za očuvanje i zaštitu okoliša.

Sredstvima planiranim u Proračunu za 2025. godinu za ovu programsku aktivnost osigurava se redovno funkcioniranje Javne ustanove, odnosno financiraju se plaće djelatnika, te ostali materijalni i financijski rashodi, kao i neophodna ulaganja u sportske objekte radi podizanja standarda i bolje kvalitete uvjeta treniranja sportaša. Vlastite prihode Javna ustanova „Športski objekti“ - Šibenik ostvaruje od najma i pružanja usluga u svojim objektima.

Javna ustanova „Športski objekti“ - Šibenik u okviru svoje djelatnosti upravlja i skrbi o slijedećim

sportskim objektima:

1. sportski centar Grad (sportske dvorane Baldekin i Miminac);
2. sportski centar Bazeni Crnica (otvoreni, zatvoreni bazen, teretana);
3. sportski centar Ljubica (sportska dvorana za borilačke sportove, betonsko igralište za nogomet i košarku, teretana);
4. sportsko-rekreacijski centar „Ražine Donje“ (malonogometno i košarkaško igralište, sprave za vježbanje na otvorenom),
5. park šuma Šubićevac (trim staza, sprave za vježbanje na otvorenom),
6. teniski tereni Šubićevac,
7. nogometno igralište u Zablaću, te
8. sportska igrališta grada Šibenika (igrališta u gradskim četvrtima i mjesnim odborima).

Svojim programima i djelovanjem Ustanove stvaraju se kvalitetni uvjeti za odvijanje sportskih i rekreativnih aktivnosti, zadovoljavaju se standardi za održavanje prvenstvenih utakmica i natjecanja, uz redovno praćenje natjecateljskih sezona za sve sportove koji koriste prostor i termine u Javnoj ustanovi „Športski objekti Šibenik“. Isto tako, svojim aktivnostima Ustanova omogućava razvoj sportske rekreacije i provođenje posebnih programa za osobe s invaliditetom, te održavanje satove tjelesne i zdravstvene kulture učenika srednjih škola s područja grada Šibenika.

**4. OSTALI SPORTSKI PROGRAMI ………………………………………………….........81.000,00 EUR**

1. ***Školske sportske aktivnosti .................................................................................6.000,00 EUR***

Program školskih sportskih aktivnosti učenika provodi se kroz školska sportska natjecanja osnovnih i srednjih škola, koja se provode u svim ekipnim sportskim disciplinama. Ovim aktivnostima se promiče sport i bavljenje sportom među djecom školskog uzrasta u svrhu unapređivanja njihovog zdravstvenog statusa. Organiziranjem brojnih tribina provode se programi edukacije učenika protiv nasilja na školskim i sportskim terenima, organiziraju se i provode natjecanja školskih sportskih društava na razini gradova i županija uz suradnju i podršku Saveza susjednih županija i Hrvatskog školskog sportskog saveza.

Planirana sredstva odnose se na troškove organizacije i provedbe natjecanja koje provodi Savez školskih sportskih društava Šibensko-kninske županije.

Realizacija ovih sredstava utvrdit će se ugovorom sklopljenim između Saveza školskih sportskih društava Šibensko-kninske županije i Zajednice sportova Grada Šibenika.

1. ***Ostali sportski programi . …. 75.000,00 EUR***

Planirana sredstava odnose se na aktivnosti sportskih udruga korisnika Proračuna Grada Šibenika, koje ne spadaju u redovne aktivnosti prema Programu javnih potreba u sportu Grada Šibenika za 2025. godinu, a od interesa su za grad Šibenik. Korisnici ovog programa mogu biti sportske udruge čije aktivnosti i djelovanje imaju širi interes za sport i lokalnu zajednicu, a koje iz opravdanih razloga nisu mogle biti planirane prilikom prijave na javni poziv. Na temelju pristiglih zahtjeva za sufinanciranje programa/aktivnosti i sklopljenog ugovora sa Zajednicom sportova Grada Šibenika, sredstva će se doznačiti na žiro-račun udruge, uz obavezu namjenskog trošenja odobrenih sredstava. Korisnik sredstava dužan je, u ostavljenom roku, opravdati utrošak odobrenih sredstava Zajednici sportova Grada Šibenika.

Također, u okviru ove aktivnosti planirana su sredstva i za nastavak tradicionalnih sportskih manifestacija i svečanosti vezanih za obilježavanje sportskih uspjeha, sportskih događanja i/ili projekta u svrhu popularizacije i razvoja sporta grada Šibenika (Šibenska regata krstaša, Međunarodna regata Civitanova-Šibenik, proglašenje sportaša godine i dr.).

**IV.**

Izvršenje ovog Programa prati i nadzire Upravni odjel za društvene djelatnosti Grada Šibenika.

O izvršenju Programa i utrošku odobrenih sredstava Zajednica sportova Grada Šibenika i Javna ustanova „Športski objekti Šibenik“ podnose polugodišnja i godišnja programska i financijska izvješća s naturalnim pokazateljima o provedenim programima i projektima gradonačelniku Grada Šibenika.

Zajednica sportova Grada Šibenika i Javna ustanova „Športski objekti Šibenik“ podnose na znanje jednom godišnje Izvješće o radu s financijskim pokazateljima Gradskom vijeću Grada Šibenika na jednoj od redovnih sjednica.

**V.**

Ovaj Program objavit će se u „Službenom glasniku Grada Šibenika“, a stupa na snagu 1. siječnja 2025. godine.

KLASA: 620-01/24-01/

URBROJ: 2182-1-05/1-24-

Šibenik,

GRADSKO VIJEĆE GRADA ŠIBENIKA

PREDSJEDNIK

dr.sc.Dragan Zlatović

Dostaviti:

1. „Službeni glasnik Grada Šibenika“ - ovdje

2. Upravni odjel za društvene

djelatnosti – ovdje

3. Upravni odjel za financije – ovdje

4. Zajednica sportova grada Šibenika

5. Javna ustanova „Športski objekti“ Šibenik

6. Dokumentacija – ovdje

7. Arhiv – ovdje

**OBRAZLOŽENJE**

Pravni temelji za donošenje akta sadržani su u članku 75. Zakona o sportu („Narodne novine“,

broj 141/22), članka 16. Zakona proračunu („Narodne novine, broj 144/21), te članka 37. Statuta Grada Šibenika (“Službeni glasnik Grada Šibenika”, broj 2/21).

Javne potrebe u sportu za koje se sredstva osiguravaju iz proračuna jedinica lokalne i područne (regionalne) samouprave su programi i aktivnosti, poslovi i djelatnosti od značaja za jedinicu samouprave.

Jedinice lokalne i područne (regionalne) samouprave, pa tako i Grad Šibenik, utvrđuju javne potrebe u sportu i za njihovo ostvarivanje osiguravaju financijska sredstva iz svojih proračuna u skladu sa Zakonom o sportu.

Javne potrebe u sportu za koje se sredstva osiguravaju iz proračuna Grada Šibenika su aktivnosti, poslovi i djelatnosti za koje je određeno da su od značenja za sport na području Grada Šibenika, a to su:

* poticanje i promicanje sporta, osobito sporta djece i mladeži;
* djelovanje Zajednice sportova Grada Šibenika i sportskih udruga;
* osiguravanje uvjeta za provođenje treninga, organiziranje i provođenje sustava natjecanja, te opću i posebnu zaštitu sportaša;
* održavanje i izgradnju, te upravljanje sportskim objektima;
* organiziranje i provođenje školskih sportskih natjecanja učenika;
* sportsko-rekreacijske aktivnosti građana i invalida, te druge sportske aktivnosti koje su u funkciji unapređenja i čuvanja zdravlja i podizanja psihofizičke sposobnosti građana.

Prema preporuci Državnog ureda za reviziju, sredstva za provedbu programa javnih potreba u sportu koja se osiguravaju u gradskom proračunu, a odnose se na poticanje i promicanje sporta, provođenje sportskih aktivnosti djece, mladeži i studenata, djelovanje sportskih udruga, sportskih zajednica i saveza, sportsku pripremu, domaća i međunarodna natjecanja, opću i posebnu zdravstvenu zaštitu sportaša, zapošljavanje osoba za obavljanje stručnih poslova u sportu, te na sportske i rekreacijske aktivnosti osoba s teškoćama u razvoju, osoba s invaliditetom i drugih građana, prenose se u cijelosti na račun Zajednice sportova, u skladu s odredbama Zakona o sportu, te ugovorom sa Zajednicom sportova Grada Šibenika osigurava se njihovo korištenje u skladu s programima javnih potreba u sportu.

Program javnih potreba u sportu Grada Šibenika za 2025. godinu usklađen je s pozicijama u Proračunu Grada Šibenika za 2025. godinu i projekcija za 2026. i 2027. godinu - u Razdjelu: 003 Upravni odjel za društvene djelatnosti, Glava: 00307-46132 Program javnih potreba u sportu.

Slijedom navedenog, predlaže se Gradskom vijeću Grada Šibenika donošenje Programa javnih potreba u sportu Grada Šibenika za 2025. godinu.